CELEX: 62017TN0342
Language: sk
Date: 2017-05-30 00:00:00
Title: Vec T-342/17: Žaloba podaná 30. mája 2017 – Deutsche Lufthansa a i./Komisia

24.7.2017   
            
            
               SK
            
            
               Úradný vestník Európskej únie
            
            
               C 239/63
            
         Žaloba podaná 30. mája 2017 – Deutsche Lufthansa a i./Komisia
   (Vec T-342/17)
   (2017/C 239/75)
   Jazyk konania: angličtina
   
      Účastníci konania
   
   
      Žalobkyne: Deutsche Lufthansa AG (Kolín, Nemecko), Lufthansa Cargo AG (Frankfurt nad Mohanom, Nemecko), Swiss International Air Lines AG (Bazilej, Švajčiarsko) (v zastúpení: S. Völcker, advokát)
   
      Žalovaná: Európska komisia
   
      Návrhy
   
   Žalobkyne navrhujú, aby Všeobecný súd:
   
               —
            
            
               zrušil článok rozhodnutia Komisie C(2017) 1742 final zo 17. marca 2017 týkajúceho sa konania podľa článku 101 ZFEÚ, článku 53 Dohody o EHP a článku 8 Dohody medzi Európskym spoločenstvom a Švajčiarskou konfederáciou o leteckej doprave (Vec AT.39258 – Nákladná letecká doprava),
            
         
               —
            
            
               zaviazal Komisiu na náhradu trov konania, vrátane trov konania žalobkýň.
            
         
      Dôvody a hlavné tvrdenia
   
   Na podporu svojej žaloby žalobkyne uvádzajú päť žalobných dôvodov.
   
               1.
            
            
               Prvý žalobný dôvod založený na tom, že napadnuté rozhodnutie je postihnuté vadou týkajúcou sa odôvodnenia, keďže vo výroku a v odôvodnení nie je jednoznačne stanovený zemepisný rozsah protiprávneho konania.
            
         
               2.
            
            
               Druhý žalobný dôvod založený na tom, že napadnuté rozhodnutie porušuje článok 11 Dohody medzi Európskym spoločenstvom a Švajčiarskou konfederáciou o leteckej doprave, keďže sa opiera o kontakty medzi konkurentmi, ktoré sa uskutočnili vo Švajčiarsku a týkali sa predovšetkým nákladnej leteckej dopravy medzi Švajčiarskom a tretími krajinami.
            
         
               3.
            
            
               Tretí žalobný dôvod založený na tom, že napadnuté rozhodnutie porušuje zásadu zákazu spätnej účinnosti zákona, keďže sa opiera o kontakty, ktoré sa týkali iba liniek mimo EHP a ktoré sa uskutočnili predtým, ako nariadenie č. 1/2003 (1) nadobudlo účinnosť.
            
         
               4.
            
            
               Štvrtý žalobný dôvod založený na tom, že napadnuté rozhodnutie porušuje článok 101 ZFEÚ, článok 53 Dohody o EHP a článok 8 Dohody medzi Európskym spoločenstvom a Švajčiarskou konfederáciou o leteckej doprave konštatovaním, bez primeraného posúdenia, že kontakty, ktoré sa uskutočnili mimo EHP, kontakty týkajúce sa aliancie WOW (aliancia medzi Japan Airlines Cargo, Lufthansa Cargo, SAS Cargo a Singapore Airlines Cargo) a kontakty týkajúce sa úhrady provízií z príplatkov, tvoria súčasť toho istého jediného a pokračujúceho porušenia spolu s kontaktmi medzi konkurentmi, ktoré sa uskutočnili na úrovni ústredia.
            
         
               5.
            
            
               Piaty žalobný dôvod založený na tom, že napadnuté rozhodnutie porušuje článok 101 ZFEÚ a článok 53 Dohody o EHP v rozsahu, v akom je založené na predpoklade, že kontakty medzi konkurentmi, ktoré sa uskutočnili mimo EHP, predstavujú porušenie článku 101 ZFEÚ a článku 53 Dohody o EHP. Podľa žalobkýň dohody alebo konania vo vzájomnej zhode týkajúce sa nákladov smerujúcich do EHP neobmedzujú hospodársku súťaž v EHP a neovplyvňujú obchod medzi členskými štátmi. Okrem toho podľa žalobkýň napadnuté rozhodnutie uplatňuje nesprávne právne kritérium pri analýze, či vládny zásah v určitých relevantných jurisdikciách bráni použitiu článku 101 ZFEÚ a článku 53 Dohody o EHP.
            
         
      (1)  Nariadenie Rady (ES) č. 1/2003 zo 16. decembra 2002 o vykonávaní pravidiel hospodárskej súťaže stanovených v článkoch 81 a 82 Zmluvy (Ú. v. ES L 1, 2003, s. 1; Mim. vyd. 08/002, s. 205).